Kommissionens beslutning

af 5. juni 2002

om bemyndigelse af Det Forenede Kongerige til at yde støtte til seks kulproduktionsenheder i 2001 og i perioden 1. januar til 23. juli 2002

(meddelt under nummer K(2002) 2016)

(Kun den engelske udgave er autentisk)

(EØS-relevant tekst)

(2002/786/EKSF)

KOMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab,

under henvisning til Kommissionens beslutning nr. 3632/93/EKSF af 28. december 1993 om fællesskabsordningen for statsstøtte til kulindustrien(1), særlig artikel 9, stk. 4, og

ud fra følgende betragtninger:

I

(1) Ved brev af 13. marts 2002 meddelte Det Forenede Kongerige Kommissionen, hvilken økonomisk støtte det i henhold til artikel 9, stk. 1, i beslutning nr. 3632/93/EKSF agter at yde til kulindustrien i 2001 og i perioden 1. januar til 23. juli 2002.

(2) På baggrund af disse oplysninger fra Det Forenede Kongerige skal Kommissionen træffe beslutning om en driftsstøtte på 5516100 GBP til dækning af driftstab i tre produktionsenheder for perioden 1. januar til 31. december 2001. Kommissionen skal også træffe beslutning om driftsstøtte på 2915960 GBP til dækning af driftstab i tre produktionsenheder for perioden 1. januar til 23. juli 2002. Kommissionen skal træffe beslutning om en samlet driftsstøtte på 8432060 GBP.

(3) De finansielle foranstaltninger er omfattet af artikel 1 i beslutning nr. 3632/93/EKSF. Kommissionen skal derfor i henhold til den nævnte beslutnings artikel 9, stk. 4, træffe beslutning herom. Kommissionens godkendelse er betinget af, at foranstaltningerne er i overensstemmelse med de generelle mål og kriterier i artikel 2 og de specifikke kriterier i artikel 3 i beslutning nr. 3632/93/EKSF, og mere generelt set, at støtten er forenelig med det fælles markeds funktion. Efter nævnte beslutnings artikel 9, stk. 6, skal Kommissionen desuden vurdere, om de meddelte foranstaltninger er forenelige med den plan for modernisering, rationalisering og omstrukturering af den britiske kulindustri, som Kommissionen godkendte ved beslutning 2001/114/EKSF(2) og beslutning 2001/597/EKSF(3) (herefter benævnt "omstruktureringsplanen").

II

(4) Det beløb på 8432060 GBP, som Det Forenede Kongerige påtænker at yde til kulindustrien i medfør af artikel 3 i beslutning nr. 3632/93/EKSF, skal dække forskellen mellem produktionsomkostningerne og den salgspris, som de kontraherende parter frit har aftalt under hensyntagen til betingelserne på verdensmarkedet for kul af tilsvarende kvalitet fra tredjelande.

(5) Den støtte, som den britiske regering påtænker at yde for perioden 1. januar til 31. december 2001, er bestemt til følgende produktionsenheder:

a) 3187100 GBP til produktionsenheden "East Pit Extension", som tilhører Celtic Energy Ltd

b) 2285000 GBP til produktionsenheden "North Lanarkshire Coalfields", som tilhører LAW Mining Ltd

c) 44000 GBP til produktionsenheden "Nant-Hir No 2", som tilhører M. & W.A. (Anthracite) Ltd.

(6) Ved beslutning 2001/597/EKSF har Kommissionen i medfør af artikel 3 i beslutning 3632/93/EKSF allerede bemyndiget Det Forenede Kongerige til at yde en driftsstøtte til East Pit Extension på 2978000 GBP for perioden 17. april til 31. december 2000. Kommissionen fandt, at den støtte, som Det Forenede Kongerige påtænkte at yde, tog sigte på i overensstemmelse med artikel 3, stk. 2, i beslutning nr. 3632/93/EKSF at forbedre det pågældende produktionsanlægs økonomiske levedygtighed ved at nedbringe produktionsomkostningerne. I overensstemmelse med omstruktureringsplanen forventedes støtten at bidrage til at gøre minen rentabel, således at minen efter 2002 ville kunne fortsætte driften uden yderligere offentlige tilskud.

(7) Oplysningerne fra Det Forenede Kongerige i brevet af 13. marts 2002 bekræfter undersøgelserne og konklusionerne i beslutning 2001/597/EKSF. Reduktionerne af produktionsomkostningerne gør det muligt for East Pit Extension at blive rentabel i 2002. Produktionsomkostningerne i 2002 forventes at beløbe sig til [...](4) GBP/GJ(5).

(8) Hvad angår North Lanarkshire Coalfields, forventes produktionsomkostningerne i 2002 at stige til omkring [...] GBP/GJ sammenlignet med 1,15 GBP/GJ, som regnes for at være kulindustriens loft for økonomisk levedygtighed i Det Forenede Kongerige. Denne lille overskridelse af budgettet bringer dog ikke produktionsenhedens fremtidige økonomiske levedygtighed i fare. Fra 2003 skulle minens produktionsomkostninger ligge på [...] GBP/GJ.

(9) For så vidt angår Nant-Hir No 2 skulle den påtænkte støtte gøre det muligt for produktionsenheden at forbedre sin økonomiske levedygtighed ved at nedbringe produktionsomkostningerne. Desuden forventes det, at produktionsomkostningerne falder til [...] GBP/GJ i 2002, hvilket er under 1,15 GBP/GJ, som regnes for at være kulindustriens loft for økonomisk levedygtighed i Det Forenede Kongerige.

(10) Desuden forventes de ovennævnte produktionsenheder ifølge prognoserne for perioden frem til 2004 fortsat at forbedre deres økonomiske levedygtighed. Produktionsomkostningerne skulle derfor forblive under 1,15 GBP/GJ.

(11) Den støtte, som den britiske regering påtænker at yde for perioden 1. januar til 23. juli 2002, er bestemt til følgende produktionsenheder:

a) 1240000 GBP til produktionsenheden "Betws Colliery", som tilhører Betws Anthracite Ltd

b) 200960 GBP til produktionsanlægget "Hay Royds Colliery", som tilhører J. Flack & Sons Ltd

c) 1475000 GBP til produktionsenheden "Hatfield Colliery", som tilhører Coalpower Ltd.

(12) Ved beslutning 2001/597/EKSF og 2001/683/EKSF(6) har Kommissionen i medfør af artikel 3 i beslutning nr. 3632/93/EKSF allerede bemyndiget Det Forenede Kongerige til at yde en driftsstøtte til Betws Colliery på henholdsvis 870000 GBP og 1966000 GBP for perioden 17. april til 31. december 2000 og hele 2001. Ved beslutning 2001/597/EKSF og 2001/807/EKSF(7) har Kommissionen i medfør af artikel 3 i beslutning nr. 3632/93/EKSF allerede bemyndiget Det Forenede Kongerige til at yde en driftsstøtte til Hay Royds Colliery på henholdsvis 79000 GBP og 264000 GBP for perioden 17. april til 31. december 2000 og hele 2001. Kommissionen fandt, at den støtte, som Det Forenede Kongerige påtænkte at yde, tog sigte på, i overensstemmelse med artikel 3, stk. 2, i beslutning nr. 3632/93/EKSF, at forbedre de pågældende produktionsenheders økonomiske levedygtighed ved at nedbringe produktionsomkostningerne. I overensstemmelse med omstruktureringsplanen forventedes støtten at bidrage til at gøre produktionsenhederne økonomisk levedygtige, således at de efter 2002 ville kunne fortsætte driften uden yderligere offentlige tilskud.

(13) Oplysningerne fra Det Forenede Kongerige i brevet af 13. marts 2002 bekræfter undersøgelserne og konklusionerne i beslutning 2001/597/EKSF, 2001/683/EKSF og 2001/807/EKSF. Produktionsomkostningerne for produktionsenhederne Betws Colliery og Hay Royds Colliery i 2002 forventes at beløbe sig til henholdsvis [...] GBP/GJ og [...] GBP/GJ, hvilket ligger tæt på kulindustriens loft for økonomisk levedygtighed på 1,15 GBP/GJ i Det Forenede Kongerige. Ifølge prognoserne skulle produktionsomkostningerne beløbe sig til [...] GBP/GJ og [...] GBP/GJ i 2003.

(14) Desuden forventes de ovennævnte produktionsenheder ifølge prognoserne for perioden frem til 2004 fortsat at forbedre deres økonomiske levedygtighed. Produktionsomkostninger skulle derfor forblive under 1,15 GBP/GJ.

(15) Ved beslutning 2002/582/EKSF(8) har Kommissionen i medfør af artikel 3 i beslutning nr. 3632/93/EKSF allerede bemyndiget det Forenede Kongerige til at yde en driftsstøtte til Hatfield Colliery på 1157520 GBP for 2001. Kommissionen var af den mening, at Hatfield Collierys konkurs i august 2001 som følge af finansielle vanskeligheder ikke sætter spørgsmålstegn ved kuldistrikternes økonomiske levedygtighed. Det selskab, som overtog minen, Coalpower Ltd, havde udarbejdet en ny investeringsplan for minen for at optimere produktionen, således at så snart produktionen fungerer optimalt igen, skulle Hatfield Collierys økonomiske levedygtighed være sikret fra 2003.

(16) Oplysningerne fra Det Forenede Kongerige i brevet af 13. marts 2002 bekræfter Kommissionens undersøgelser og konklusioner i beslutning 2002/582/EKSF. Produktionsomkostningerne i 2003 forventes at beløbe sig til [...] GBP/GJ. Produktionsomkostningerne forventes fortsat at falde til et niveau på ca. [...] GBP/GJ i 2004.

III

(17) I overensstemmelse med artikel 3, stk. 2, i beslutning nr. 3632/93/EKSF skal den støtte, som Det Forenede Kongerige påtænker at yde i 2001, forbedre produktionsenhedernes økonomiske levedygtighed ved at reducere produktionsomkostningerne.

(18) I overensstemmelse med artikel 3, stk. 1, første led, i beslutning nr. 3632/93/EKSF overstiger den anmeldte støtte pr. ton for de pågældende produktionsenhed ikke forskellen mellem produktionsomkostningerne og de forventede indtægter i henholdsvis 2001 og i perioden 1. januar til 23. juli 2002.

(19) De moderniserings-, rationaliserings- og omstruktureringsforanstaltninger, der gennemføres i hver af produktionsenhederne, vil, især fordi den økonomiske støtte, der er nødvendig for at gennemføre foranstaltningerne, er af midlertidig karakter, muliggøre en gradvis nedsættelse af støtten i overensstemmelse med artikel 2, stk. 1, første led, i beslutning nr. 3632/93/EKSF.

(20) Efter anmodning fra Det Forenede Kongeriges myndigheder har en uafhængig ekspert udarbejdet tekniske rapporter, hvori der foretages en undersøgelse af, i hvor høj grad den modernisering, rationalisering og omstrukturering, der er planlagt for de forskellige produktionsenheder, kan opfylde målsætningen om økonomisk levedygtighed. Ved udarbejdelsen af denne rapport tog eksperten hensyn til de geologiske og tekniske driftsvilkår og til kvaliteten af det kul, der produceres af produktionsenhederne. Af rapporternes konklusioner fremgår det, at de forskellige påtænkte foranstaltninger er konsekvente og realistiske, hvad angår opnåelsen af økonomisk levedygtighed.

(21) En revisor har attesteret, at de økonomiske oplysninger, som Det Forenede Kongerige har meddelt for hver produktionsenhed, giver et nøjagtigt billede af selskabernes regnskaber. Revisoren har også erklæret, at prognoserne er udarbejdet under anvendelse af de samme regnskabsprincipper, som var i brug før den periode, der er omfattet af støtten.

(22) Kommissionen noterer sig, at den støtte, der blev godkendt den 13. marts 2002, sammen med den af Kommissionen allerede bemyndigede støtte i forbindelse med omstruktureringsplanen for Det Forenede Kongeriges kulindustri ligger under det loft for driftsstøtte på 170000000 GBP, som er fastsat i omstruktureringsplanen.

(23) På baggrund af ovenstående og på grundlag af oplysningerne fra Det Forenede Kongerige er den støtte, som det påtænkes at yde til de i betragtning 5 og 11 nævnte seks produktionsenheder for 2001 og perioden 1. januar til 23. juli 2002, forenelig med beslutning nr. 3632/93/EKSF, særlig artikel 2 og 3.

IV

(24) Det Forenede Kongerige skal sikre, at støtten ikke medfører konkurrencefordrejning mellem Fællesskabets producenter, opkøbere eller forbrugere af kul.

(25) I overensstemmelse med artikel 3, stk. 1, tredje led, i beslutning nr. 3632/93/EKSF og bestemmelserne i Kommissionens beslutning nr. 2001/114/EKSF, træffer Det Forenede Kongerige alle fornødne foranstaltninger til at sikre, at de støttebeløb, der ydes til de enkelte produktionsenheder, ikke indebærer, at EF-kul bliver billigere end kul af tilsvarende kvalitet fra tredjelande.

(26) Desuden skal støtten i overensstemmelse med artikel 2, stk. 2, i beslutning nr. 3632/93/EKSF opføres på Det Forenede Kongeriges offentlige budgetter på nationalt, regionalt eller lokalt plan eller være i overensstemmelse med fuldstændig tilsvarende ordninger.

(27) I henhold til medlemsstaternes forpligtelser i artikel 9, stk. 2 og 3, i beslutning nr. 3632/93/EKSF skal Kommissionen kontrollere, at den godkendte støtte udelukkende anvendes til de i beslutningens artikel 3 nævnte formål. Det Forenede Kongerige skal senest den 30. september hvert år oplyse størrelsen af den faktisk udbetalte støtte i det foregående år og gøre rede for eventuelle reguleringer i forhold til de oprindeligt meddelte beløb. Denne årlige opgørelse skal desuden indeholde alle de oplysninger, der er nødvendige for at kontrollere, at kriterierne i artikel 3 er opfyldt.

(28) Det Forenede Kongerige skal begrunde eventuelle afvigelser fra moderniserings-, rationaliserings- og omstruktureringsplanen og fra de økonomiske og finansielle overslag, som blev anmeldt til Kommissionen den 13. marts 2002. Hvis det viser sig, at betingelserne i artikel 3, stk. 2, i beslutning nr. 3632/93/EKSF ikke kan opfyldes, er Det Forenede Kongerige ansvarlig for at foreslå Kommissionen korrigerende foranstaltninger, som må træffes -

VEDTAGET FØLGENDE BESLUTNING:

Artikel 1

Det Forenede Kongerige bemyndiges til under overholdelse af betingelserne i artikel 3 i beslutning nr. 3632/93/EKSF i 2001 at yde en driftsstøtte på 5516100 GBP til følgende produktionsenheder: East Pit Extension, North Lanarkshire Coalfields og Nant-Hir No 2.

Det Forenede Kongerige bemyndiges til under overholdelse af betingelserne i artikel 3 i beslutning nr. 3632/93/EKSF for perioden 1. januar til 23. juli 2002 at yde en driftsstøtte på 2915960 GBP til følgende produktionsenheder: Betws Colliery, Hay Royds Colliery og Hatfield Colliery.

Artikel 2

Det Forenede Kongerige sikrer, at den godkendte støtte udelukkende anvendes til de formål, der er angivet i meddelelsen af 13. marts 2002, og at ethvert annulleret, utilstrækkeligt udnyttet eller ukorrekt anvendt beløb vedrørende et af de elementer, der er nævnt i denne beslutning, tilbagebetales.

Artikel 3

Ud over forpligtelserne i henhold til artikel 9, stk. 2 og 3, i beslutning nr. 3632/93/EKSF meddeler Det Forenede Kongerige senest den 30. september 2002 Kommissionen en opgørelse over de i 2001 faktisk udbetalte støttebeløb.

Ud over forpligtelserne i henhold til artikel 9, stk. 2 og 3, i beslutning nr. 3632/93/EKSF meddeler Det Forenede Kongerige senest den 30. september 2003 Kommissionen en opgørelse over de faktisk udbetalte støttebeløb for perioden 1. januar til 23. juli 2002.

Artikel 4

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den 5. juni 2002.

På Kommissionens vegne

Loyola De Palacio

Næstformand

(1) EFT L 329 af 30.12.1993, s. 12.

(2) EFT L 43 af 14.2.2001, s. 27.

(3) EFT L 210 af 3.8.2001, s. 32.

(4) Fortrolige oplysninger.

(5) 1 tske = 29,302 GJ.

(6) EFT L 241 af 11.9.2001, s. 10.

(7) EFT L 305 af 22.11.2001, s. 27.

(8) EFT L 184 af 13.7.2002, s. 37.